Protea-kamp se fokus eers op Uganda | Netwerk24
Protea-kamp se fokus eers op Uganda
Deur Annchen Nel 17 Julie 2019 08:51
Uganda se “She Cranes” sal nie ligtelik opgeneem word nie.
Dít is die versekering wat uit die Protea-netbalkamp in Liverpool, Engeland, kom.
Bongiwe Msomi maak Maandagaand seker van besit, met die Skot Sarah MacPhail wat van agter verdedig. Foto: Gallo Images | Reg Caldecott
Die Suid-Afrikaners speel Woensdag om 20:00 teen Uganda en sou hulle wen, is hulle byna daarvan verseker dat hulle die eerste keer tot nog toe die Wêreldbeker-halfeindronde gaan haal.
Saam met Suid-Afrika, Engeland en Uganda in Groep G is Skotland en Trinidad en Tobago, wie hy reeds geklop het.
Die groot kanonne in Groep F is Nieu-Seeland, Australië en Malawi.
Die spanne wat eerste en tweede in hul groep eindig, sal tot Saterdag se halfeindronde deurdring.
Dorette Badenhorst, ’n SA hulpafrigter, het Maandagaand gesê hulle is bly Engeland het Jamaika met 56-48 geklop, want daar is nou baie druk op die Jamaikane, wat reeds twee keer verloor het.
Sou die Proteas vir Uganda verslaan, is hulle verseker van ’n halfeind-plek, al verloor hulle Donderdag teen die Engelse.
Die Engelse sal geen probleme hê om Trinidad Donderdag te klop nie.
“Uganda is nie net nog ’n span nie, hy is ’n gehaltespan en dit sal ’n groot stryd teen hulle wees,” sê Bongiwe Msomi, die SA kaptein.
“Ons moet gefokus bly, wedstryd vir wedstryd, maak nie saak wat elders in die groep gebeur nie.
“Ons het soveel respek vir al die spanne wat hier is.
“Jy kan nie enigeen ligtelik opneem nie,” sê Msomi.
Suid-Afrika het Uganda in verlede jaar se uitspeelstryd op die Statebondspele met 53-42 geklop.
Uganda, sewende op die wêreldranglys, het tot dusver drie oorwinnings behaal en net teen die Engelse verloor.
* Suid-Afrika het in 2015 se WB-toernooi die uitspeelstryd om die vyfde plek met 48-46 teen Malawi gewen.
Nieu-Seeland het Engeland in die halfeind geklop, terwyl Australië met Jamaika afgereken het.
* Suid-Afrika het in 1995 sy silwermedalje verower sonder dat ’n halfeindronde beslis is.
* Woensdag se program: 10:00: Sri Lanka t. Fidji; 12:00:
Singapoer t. Samoa; 16:00: Engeland t. Trinidad & Tobago; 18:00 Jamaika t. Skotland; 20:00: SA t. Uganda.
Meer oor: Netbal | Wêreldbekernetbaltoernooi | Proteas